《陪一胡府冬日山行》
宋代·释行海

笔床药灶趁霜晴，闲向山中乐宦情。
亭傍疎林看石坐，径穿幽洞绕溪行。
雁来红叶我容老，御爱黄花晚节清。
烟澹凤城门欲掩，夕阳归路竹兜轻。

作者简介：释行海（一二二四～？）（生年据本集卷上《癸酉春侨居无为寺归云阁以十五游方今五十为题信笔十首》推算），号雪岑，剡（今浙江嵊县）人（同上书《归剡》）。早年出家，十五岁游方，度宗咸淳三年（一二六七）住嘉兴先福寺。有诗三千馀首，林希逸选取其中近体二百馀首为《雪岑和尚续集》二卷。事见本集林希逸跋。　释行海诗，以《雪岑和尚续集》抄本为底本，校以日本宽文五年（一六六五）刻本。